Potrivit reprezentanților SMURD, acoperișul a cuprins casa situată pe strada Culea Nicolae din Sectorul 2 al Capitalei, pe o suprafață de peste 150 de metri pătrați. Deși inițial pompierii spuneau că nu există victime, din păcate salvatorii au identificat o persoană carbonizată în interiorul locuinței. Nu se știe momentan ce a provocat incendiul.
Potrivit reprezentanților SMURD, la fața locului au fost trimise ”8 autospeciale de stingere, 1 autospecială de intervenție și salvare de la înălțime, 1 autospecială de descarcerare și 2 ambulanțe SMURD”. Martorii spun că o locuință a fost cuprinsă în totalitate de flăcări, care s-au extins la acoperișul unei alte case.
”În urma verificărilor efectuate în spatiile interioare, a fost extrasă o victimă decedată”, au mai transmis reprezentanții ISU Bucureşti-Ilfov. În urmă cu o săptămână, mai multe explozii speriau locuitorii din zona Bucureștii Noi. Ulterior, o clădire dezafectată a fost cuprinsă de flăcări, iar locuitorii din zonă au primit mesaje de tip RO-Alert.
Fumul dens putea fi văzut din mai multe zone ale Capitalei, în timp ce oamenii erau sfătuiți să își țină închise geamurile. Pompierii au ajuns la clădirea dezafectată unde s-au luptat cu flăcările zeci de minute. ”În momentul de față incendiul de pe strada Spicului este localizat. Datorită necesității unui volum considerabil de apă s-a suplimentat dispozitivul cu încă cinci autospeciale de stingere.
În total au fost alertate 15 autospeciale de stingere cu apă și spumă”, transmiteau reprezentanții ISU. Flăcările au cuprins atunci aproximativ 800 de metri pătrați din clădire, din suprafața totală de 1.500 de mp. Din fericire, în acest caz nu au existat victime, însă la fața locului au ajuns zeci de pompieri care s-au luptat cu flăcările.
”S-a produs un incendiu la o hală dezafectată, pe strada Spicului din Sectorul 1, care are o suprafață totală de aproximativ 1.500 mp. Arderea se manifestă pe aproximativ 800 mp, la nivelul acoperișului. Până în prezent nu sunt raportate persoane surprinse. Intervenim pentru stingerea unui incendiu ce se manifestă la o hală dezafectată pe strada Spicului, din sectorul 1 al municipiului București”, se mai arată în comunicatul ISU.
Un alt incendiu era raportat în cartierul Aviației, acolo unde locuitorii au primit, de asemenea, mesaje de tip RO-Alert. Aici a fost vorba despre o clădire aflată în construcție, fiind cuprinsă de flăcări o suprafață de 250 de metri pătrați. Potrivit pompierilor, blocul cuprins de flăcări făcea parte din complexul One Herăstrău Vista.
În momentul în care a izbucnit focul se pare că în clădire se aflau 103 muncitori, însă toți au reușit să fugă la timp, astfel că nimeni nu a fost rănit. Peste 20 de persoane au fost, însă, evacuate cu ajutorul pompierilor. ISU a trimis la fața locului un număr impresionant de autospeciale, de teama că flăcările se pot extinde.
”La fața locului au fost trimise 8 mașini de pompieri, 2 autospeciale cu scară, 1 echipaj de descarcerare și o ambulanță SMURD”, au transmis reprezentanții ISU. În urmă cu două săptămâni, tot în București, un bloc cu opt etaje de pe Bulevardul 1 Decembrie 1918 lua foc, iar două persoane au murit și 10 au fost rănite și transportate la spital.